ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 11, 2022-03-01 13:30

מופיד מרעי: התכוונת להגיד תכנית מתאר כוללנית שלא מקודמת, ומפורטות שמקודמות.

ירון טוראל: אתה צודק, אדוני.

ירון טוראל: אז, יש לנו את התכנית של שער הכרמל, של אלף שבע מאות שבעים ושש יחידות דיור שמסתירה מתוכן מאתיים יחידות דיור.

ירון טוראל: כלומר, יש מאתיים יחידות דיור שנבנו קודם לכן והתכנית מסתירה אותה, עוד חמישים ושלושה אלף מטר מרובע מסחר ומאה ושניים עשרה אלף מטר מרובע תעסוקה.

ירון טוראל: את התכנית הזו הוחלט להפקיד אותה לפני כחצי שנה, זה אומר שאנחנו אוטוטו, בקרוב מאוד, נוכל לראות את התכנית מאושרת.

ירון טוראל: במקביל, יש לנו את עמק הזיתים, תכנית של שלוש מאות חמישים יחידות דיור קיימות מתוך אלפיים יחידות דיור מוצעות באותה תכנית, שאושרה כבר ב-2015, לפני שבע שנים.

ירון טוראל: יש לנו תכנית נוספת שזו הליבה החקלאית בעמק הזיתים, של חמש מאות שמונים ושש יחידות דיור, מתוכן מאה יחידות דיור קיימות שהתכנית מכשירה.

ירון טוראל: בנוסף לכל התוכניות האלה, שמאפשרות הרבה מאוד בנייה, יש לנו ותמ"ל חדש בדרום מזרח הישוב.

ירון טוראל: התכנית עוד לא הוכרזה אפילו על ידי הממשלה, אבל היא מקודמת לקראת הכרזה.

ירון טוראל: אנחנו לא יודעים בדיוק מה תהיינה הקיבולות והיכן יהיו הגבולות של התכנית הזו, אבל אנחנו יודעים שהממשלה מקדמת את התכנית הזו.

ירון טוראל: אז, אנחנו רואים שבסך הכל, מעבר לעובדה שתכנית המתאר הכוללנית לא מתקדמת כמו שהיינו מצפים שהיא תתקדם, אבל תוכניות מפורטות כן מתקדמות וכן נותנות איזה שהוא מוצא לחלק גדול מהתושבים.

ירון טוראל: על אף כל מה שאני אומר, אנחנו, הרשות לאכיפה, מצאנו בשנה האחרונה עשר התחלות בנייה שכמעט כולן באזור שבו אמורה להיות התכנית של הוותמ"ל.

ירון טוראל: ברור שהתחלות הבנייה האלה, שהן ללא היתר, מקשות מאוד על התכנון.

ירון טוראל: הן אומנם לא מסכלות את התכנון, כי התכנון עוד לא ממש התחיל, אבל הן בלי ספק מציבות עובדות שמטות את התכנון ומייצרות אילו שהם חישוקים - - -

מופיד מרעי: מה, זה במתחמים שהתכנון בתחילתו ועדיין לא הוגשה תכנית, לזה אתה מתכוון?

ירון טוראל: נכון.

ירון טוראל: נכון מאוד.

מופיד מרעי: שיש שם בנייה שיכולה להתוות, נבחר את המילים המדויקות, יכולה להתוות את התכנון העתידי בהתחשב בבנייה.

ירון טוראל: נכון, ובעיקר להקשות.

ירון טוראל: אנחנו דיברנו על זה באחת הישיבות הקודמות, שאם יש איזו שהיא דרך או מתרוכה ושלושה אנשים בונים ליד המתרוכה הזו, אז ברור שאם אנחנו רוצים להתחבר עם דרך חדשה לאותה מתרוכה, אנחנו נתחבר במקום שבו לא נבנה הבית.

ירון טוראל: זה אומר בעצם שמי שישלם את המחיר הוא דווקא אותו אדם בר לבב שלא בנה ולא ביצע עבירות בנייה, והוא יצטרך לשלם את המחיר.

ירון טוראל: זה מה שקורה כאשר יש אנשים שבונים ללא היתרים.

ירון טוראל: זה לא לגמרי מוסבר, כיוון שבעוספיה יש לנו לא מעט תוכניות מאושרת שמאפשרות לבנות בהן.

ירון טוראל: עד כאן.

מופיד מרעי: אוקיי.

מופיד מרעי: הדברים ברורים, נשמע את ההתייחסות של בהיג' לנושא.

מופיד מרעי: היו הרבה מאוד שיחות עם בהיג', ראש המועצה המקומית, בנושא.

מופיד מרעי: עם ראש המועצה אנחנו בתהליכים ודיונים בנושא התכנון וקידומו.

מופיד מרעי: תיכף נשמע את ראש הרשות.

בהיג' מנצור: אני שמח להשתתף בדיון, תודה רבה חבר הכנסת מופיד מרעי.

בהיג' מנצור: אני שמח לשמוע את מה שהציגו כאן, אבל המציאות היא שונה לחלוטין.

בהיג' מנצור: אתמול התקיימה ישיבה של הוועדה המחוזית, שמדברת על התמ"מ של עוספיה, ולצערי הרב אנחנו הגשנו - - -

מופיד מרעי: בהיג', אתה יכול לתת לנו עדכון בסוף, כי התערבנו בזה ביחד, השאלה היא עבר או לא עבר או שאתה לא יודע להגיד.

בהיג' מנצור: לא, המחוז העביר את התכנית שהוא רוצה ולמעשה זנח את כל הבקשות שלנו.

בהיג' מנצור: הוא מדבר על 6805 דונם סך הכל, כאשר אנחנו דיברנו בתביעה שלנו על תשעת אלפים תשע מאות דונם שאנחנו ביקשנו.

בהיג' מנצור: למה אנחנו אמרנו את זה?

בהיג' מנצור: ב-78 אין לנו תכנית מתאר.

בהיג' מנצור: היה ניסיון ב-2014 להפקיד תכנית מתאר שמדברת על 7150 דונם.

בהיג' מנצור: ב-2019 רצו להגדיל את תכנית המתאר לשבעת אלפים חמש מאות שלושים, אז תבינו את האבסורד שקיים.

בהיג' מנצור: במקום שוועדת התכנון המחוזית תתאים את תוכניות המתאר שהיא הגישה לשטח התמ"מ של עוספיה, היא גרעה מהשטח ואנחנו נמצאים בפערים די גדולים.

בהיג' מנצור: אין אופק כלכלי, אין אופק מגורים, אין מוסדות ציבור, אין בית קברות וכל הדברים האלה אינם.

בהיג' מנצור: בנוסף לזה, גם הגמישות, אנחנו ביקשנו שהגמישות של התמ"מ תהיה בין עשרה לחמש עשרה אחוז, נתנו לנו שני אחוזים.

בהיג' מנצור: למעשה, זו תכנית שאין בה תקווה.

בהיג' מנצור: הם סוגרים את עוספיה, היא נמצאת בגטו ואנחנו לא נוכל להתקדם.

בהיג' מנצור: אני שמח שהוועדה המחוזית באמת תעביר את ההחלטה לפורום הארצי, שיקבל את ההחלטה.

בהיג' מנצור: רק הסנונית היחידה בתכנית שנתנו היא רק נושא השער הצפוני שמגודר לתכנית מופקדת, מתחמים ערבים שאנחנו צריכים לשבת עליהם ולהתקדם.

בהיג' מנצור: אבל, כל סוגיית הוותמ"ל שדיבר עליה ירון, תכנית הוותמ"ל, אני ביקשת לכלול אותה בתוך התמ"מ והם סירבו.

בהיג' מנצור: דהיינו, מדינת ישראל מכירה בצורך, אבל הוועדה לא מקשיבה לצרכי הישוב.

בהיג' מנצור: אתם דיברתם על עמק זיתים, עמק הזיתים הוא אדמה פרטית, שאין אפשרות לבנות בנייה רוויה, אין אפשרות לבנות ארבע יחידות דיור על דונם.

בהיג' מנצור: אנחנו דיברנו שעל מקסימום שתי יחידות אפשר להקים על דונם, על אדמת מדינה אפשר לעשות שש, שבע, אבל לא להגיע לממדים כאלה.

בהיג' מנצור: לצערי הרב, אני מאוד מאוכזב ומאוד פאסימי מהתכנון, ואנחנו תקועים עמוק מאוד.

בהיג' מנצור: אני אנסה לקדם תוכניות מפורטות באזור של זוחלוק, מה שנקרא האזור - - -

מופיד מרעי: כמה תוכניות מפורטות יש לך שאתה יכול להיות, בוא נגיד, לקדם אותן?

בהיג' מנצור: אני רוצה לקדם מאות תוכניות מפורטות, אבל תתנו לי כסף.

מופיד מרעי: בהיג', דקה ברשותך, על מנת להתכנס לדיון של המפורטות.

מופיד מרעי: כמה תוכניות מפורטות יש לך שאתה יכול להגיש?

מופיד מרעי: כמה תוכניות מפורטות אתה רוצה להגיד?

מופיד מרעי: כמה תוכניות מפורטות אתה יכול להגיש ואינן מתוקצבות?

מופיד מרעי: כלומר, קח את כל התכנון המפורט, אתה יכול להגיד לי עשרים, עשר, חמש עשרה מתחמים, מתוכם הגשתי שלוש.

בהיג' מנצור: אני אומר, התכנית המפורטת שצריכה להיות בהפקדה היא שער הכרמל.

בהיג' מנצור: היא לקראת הפקדה שהיא צריכה עכשיו, מאחר ואושר התמ"מ, אז מן הסתם שהיא תופקד בימים הקרובים, ואני מקווה שיעשו אותה ולזה יש תקציב, אין בעיה.

בהיג' מנצור: שאר התוכניות המפורטות שאני רוצה לקדם, הותמ"ל של הגזרה הדרום מזרחית של הישוב, שיש הכרה בצורך, אך אין לה תקציב.

בהיג' מנצור: יש את הטבעת הצפונית אין לה תקציב, בנוסף יש לה את התכנית המפורטת של מזרח הישוב שגם לה אין תקציב.

בהיג' מנצור: דהיינו, שלוש תוכניות שאין להן תקציב ואם לא יהיה תקציב, אי אפשר להתקדם.

בהיג' מנצור: אני מאוד מצטער שמשרד השיכון טרם קיבל את התקציבים שמגיעים לו על מנת לתכנון.

בהיג' מנצור: אני מקווה שמשרד השיכון יקבל את המטריה לתוכניות האלה ואז יהיה תקציבים ויהיה אפשר להתקדם.

בהיג' מנצור: אני ערוך ומוכן עם תוכניות רק צריך תקציב.

מופיד מרעי: טוב.

מופיד מרעי: יש לך הערכה של זמן עד שזה יאושר או לא יאושר?

בהיג' מנצור: קודם כל, לפי מה שהבנתי, אחרי התמ"מ רוצים לעשות, מה שנקרא, עוד סבבה על מנת לקדם את תכניית המתאר.

בהיג' מנצור: אנחנו מוכנים להציג את תכנית המתאר שלנו, כי תכנית המתאר שלנו עונה על הצרכים שצריכים אותה מבחינת מגורים, תעסוקה, מלונאות, בתי קברות וכל מה שצריך.

בהיג' מנצור: אני מקווה שהם יבינו את העסק הזה.

בהיג' מנצור: במידה ותוקדם תכנית המתאר, אז אני יכול גם להתקדם עם חוק החשמל, כי בלי תכנית מתאר מופקדת לא ניתן להתקדם - - -

מופיד מרעי: ברור, היא צריכה להיות מוגשת והבתים עומדים - - -

בהיג' מנצור: לא, זו הבעיה.

בהיג' מנצור: הם רוצים אותה מופקדת, אבל את התכנית המפורטת צריכה להיות בהגשה.

מופיד מרעי: אה, הכוללנית צריכה להיות מופקדת, אבל אפשר בתכנית מתאר מפורטת שמוגשת, שקיבלה אישור מהוועדה המקומית לתכנון ובנייה, להגשה שלה, להפקדה שלה בתנאים, היא יכולה לענות על הצרכים של חיבור חשמל זמני.

מופיד מרעי: בסדר, הנקודה ברורה.

מופיד מרעי: יש לי שאלה אתמול בדיון, כאשר אמרתם דיון, על תכנית מתאר בעוספיה, איפה הייתה ומה מקומה של ועדת המשנה שהוקמה על מנת לטפל בישובים הדרוזים והצ'רקסיים?

בהיג' מנצור: חבר הכנסת מרעי, ועדת המשנה שהוקמה היא כלום, ללא משמעות.

בהיג' מנצור: יושב ראש הוועדה - - -

מופיד מרעי: תציינו את זה בפרוטוקול.

מופיד מרעי: בקצרה, הם לא היו בדיון, הם לא היו חלק מהדיון.

בהיג' מנצור: לא, אני לא יודע, חלק מהם היה בדיון, אבל - - -

מופיד מרעי: אבל לא כוועדת משנה, שאמורה להיות בעצם להיות אמונה על התכנון על פי ההסכם והחלטת הממשלה, שוועדות המשנה יוקמו על מנת לקדם את התכנון בישובים הדרוזים.

מופיד מרעי: בעצם אתה ממשיך להתנהל מול הוועדה המחוזית בחיפה ללא שינוי, זה מה שאני מבין, נכון?

בהיג' מנצור: לא, בכלל לא.

בהיג' מנצור: המליאה התכנסה אתמול בזום, אני לא יודע למה כולם - - -

מופיד מרעי: לא, אבל המליאה של הוועדה המחוזית, לא של ועדת המשנה, נכון?

בהיג' מנצור: לא.

מופיד מרעי: מה כן?

בהיג' מנצור: הייתה מליאה ולא הייתה ועדת משנה.

מופיד מרעי: אוקיי אז זה מה שאני אומר, אתה אומר לי לא.

מופיד מרעי: אני התחלתי לחשוש כאילו אני לא שאלתי את השאלה הנכונה.

מופיד מרעי: בסדר, זה גם היה מובן לי מראש מהדברים שברגע שאתה הגעת שם לדיון.

מופיד מרעי: בסדר.

מופיד מרעי: עוד דברים טרם נשמע את משרד השיכון, מינהל התכנון תמשיכו להיות איתנו.

מופיד מרעי: משרד השיכון ומינהל התכנון, מי איתנו?

מופיד מרעי: מיכל מריל על עוספיה, בבקשה.

מיכל מריל: שלום.

מיכל מריל: טוב, מה יש לי לומר?

מיכל מריל: ראש המועצה הציג את התוכניות.

מיכל מריל: אנחנו מקדמים באמת את שער הכרמל, התכנית כבר נמצאת לקראת הפקדה.

מיכל מריל: אנחנו צריכים להשלים את מילוי תנאי ההפקדה, יש כמה עניינים שמאיים וצריך להעלות את זה לדיון במועצה הארצית לקבלת הקלות.

מיכל מריל: אכן, דבר מאוד משמעותי קרה אתמול והוא אישור של שינוי תמ"מ, ללא שינוי התמ"מ אנחנו לא היינו יכולים להתקדם.

מיכל מריל: אני מקווה שזה יגיע במהרה למועצה הארצית, אנחנו נדחוף את זה ואני מקווה שנוכל להפקיד את זה, ברגע שתהיה החלטת הפקדה של שינוי התמ"מ.

מיכל מריל: אני מקווה שאנחנו נביא ביחד את שתי התוכניות גם התכנית המפורטת וגם את שינוי התמ"מ למועצה הארצית, ונוכל להתקדם להפקדה.

מיכל מריל: בעמק הזיתים, כמו שראית, אושרה היא גם מהחלטה 559.

מיכל מריל: זהו, מתקדמים, זה לא נכון שאין אופק, יש אופק, אלו דברים מאוד משמעותיים שלא קרו בישוב הרבה מאוד שנים ואנחנו מקדמים את זה.

מיכל מריל: היו הרבה מהמורות בדרך, אבל הנה הגענו לשלב משמעותי מאוד.

מופיד מרעי: טוב, את לא יכולה לתחום את זה בזמן או להעריך כמה זמן?

מיכל מריל: אני לא רוצה להעריך סתם, אבל זה עוד צריך להגיע, אני לא יודעת, הלית נמצאת פה, יש את תנאי הפקדה, מילוי תנאים צריך בהחלטה של התמ"מ?

מיכל מריל: הלית ממחוז חיפה נמצאת כאן אז היא מהנהנת בראשה שכן, שצריך עוד למלא תנאים.

מיכל מריל: כי, החליטו להמליץ למועצה הארצית להפקיד, צריך לתקן את שינוי התמ"מ - - -

מופיד מרעי: שנייה, אם מחוז חיפה נמצא, אז אולי היא תבהיר לנו מה קורה.

מופיד מרעי: כן, מחוז חיפה.

הלית גונן: שלום.

הלית גונן: אני ראש תחום, אני מנהלת את הצוות שמטפל גם ברכס הכרמל.

הלית גונן: זה נכון מה שמיכל אמרה, אתמול החליטו להקפיא את שינוי התמ"מ.

הלית גונן: יש כמה תיקונים, אבל הם לא גדולים, לא משהו קריטי, אני חושבת שזה יוכל לרוץ מהר.

הלית גונן: התכנית של שער הכרמל היא גם מתקדמת, היינו במועצת גנים ביום חמישי, ונשארו עוד כמה קצוות לסגור ולהעלות את זה להקלות בירושלים.

מופיד מרעי: הבנתי, אבל את לא יכולה להעריך זמן.

הלית גונן: אני לא יודעת להעריך זמן, כי לא הכל תלוי בנו.

מופיד מרעי: את במשפחה שתמיד לא יודעת.

מופיד מרעי: הרי, כל ועדות התכנון והבנייה לא יודעות להעריך זמן.

מופיד מרעי: גם אם זה לוקח עשר שנים, מבחינתם התכנון ממשיך להתקיים, אלה העובדות, זה המצב כיום.

הלית גונן: לא, ההערכה שלי שתהיה היא במהרה - - -

מופיד מרעי: בסדר, רק חיזקתי את מה - - -

הלית גונן: זה לא ייקח עשר שנים, אני מקווה שתוך חודש אנחנו נוכל להגיע לדיון.

הלית גונן: צריך שם הקלה בקווי בניין, שנגיע תוך חודש לדיון בירושלים בוולנת"ע.

מופיד מרעי: בוולנת"ע תוך חודש, טוב, אני מאוד מקווה.

מופיד מרעי: הרי, אתה יודעת, אנחנו עושים דיוני מעקב, אנחנו רוצים בטח בדיון מעקב, שיבוא מיד אחרי הפגרה, לדון על הנושא של התוכניות המפורטות, אני מקווה שתתקדמו במשהו.

מופיד מרעי: אוקיי, בסדר.

מופיד מרעי: משרד השיכון, אמין.

אמין אבו חייה: שלום.

אמין אבו חייה: אני רוצה להגיד לראש מועצת עוספיה שאני הייתי אצלו אישית ישבנו על התוכניות, ולכן יש מה לקדם שם.

אמין אבו חייה: אנחנו באמת ממתינים לתקציב, אני לא יודע אם נוכל לתת מענה להכל, אבל אני סיכמתי איתו גם סדר עדיפויות בתוכניות מה מקבל עדיפות ומה בהמשך.

אמין אבו חייה: כך, שלמעשה, נלך באמת איתו יד ביד על פי סדר העדיפות שהוא קבע, ובעזרת השם גם נתקצב את התוכניות ונקדם אותן במהלך השנה הקרובה.

אמין אבו חייה: ברור שהתקציב לא מכסה את הכל, אבל יש שם שלוש תוכניות מרכזיות, אחת נקדם בטוח, והשנייה נשתדל גם לתת לה מענה, והשלישית בטח תהיה ב-2023.

אמין אבו חייה: אבל, אם יהיה תקציב תוספתי מעבר למה שאנחנו מקבלים, או הסטת תקציב כזו או אחרת, נוכל לתת מענה להכל.

אמין אבו חייה: אנחנו די מחוברים לרשות, ישבנו ביחד ונקדם את זה.

מופיד מרעי: אני שמח על זה שאתם מחוברים לרשות, אבל אתה מסכים איתי שאם אתה מלווה אותנו לאורך כל הדיונים ואתה שומע את כל ראשי הרשויות וכולם אומרים חברים, אין לנו מספיק כסף לתכנון, אתם חייבים לעשות מעשה.

מופיד מרעי: הדיון הקודם התפוצץ דווקא על הנושא הזה.

מופיד מרעי: זה לא בחצר שלך, אתה צריך לשבת, אתם חייבים לשבת עם האוצר דחוף, לא מחר, אתמול.

מופיד מרעי: אתם צריכים לשבת ולסכם את הדברים, לעשות מיפוי, את זה ביקשנו מכם.

מופיד מרעי: משרד השיכון, גם אתם אמונים על התכנון.

מופיד מרעי: אני מאוד מקווה שבדיון הבא, נשאר לנו עוד דיון אחד על המפורטות ועל הישובים שלא נכנסנו, גם מפאת הזמן, וגם הם יצאו, והיום אנחנו גם מאוד לחוצים.

מופיד מרעי: בנושא לוחות זמנים חשוב מאוד שתבואו אלינו עם תשובות ברורות.

מופיד מרעי: אנחנו גם ביקשנו ובסיכום זה יופיע, נזמן את שר האוצר לדיון פה או את השר במשרד האוצר, את השר חמד עמאר.

מופיד מרעי: עוד משהו, אמין?

אמין אבו חייה: אני רק אעדכן, אנחנו הקמנו צוות מיישום בין משרדי ברשות מנכ"ל משר השיכון יחד עם אשר והצוות שלנו, יהיו שם גם רמ"י, גם מינהל התכנון וגם עם משרד האוצר, על מנת לדון בסעיף ההחלטה.

אמין אבו חייה: אם נגיע למסקנה שבסוף בתיאום מול הרשויות, מול ועד ראשי הרשויות, שאנחנו צריכים להסיט תקציב מסעיף אחד לאחר לטובת התכנון, נביא את זה לצוות היישום ונוכל לאשר את זה.

אמין אבו חייה: צריך לזכור, המסגרת היא קיימת.

אמין אבו חייה: אם בסוף הסטת תקציב לפי סדר העדיפות שייקבע בתיאום מול הרשות וגם בסיכום של הוועדה.

אמין אבו חייה: אם הוועדה, בראשותך, היא גם ממליצה שבסוף צריך להשקיע יותר כסף בתכנון על חשבון משהו אחר, אנחנו נדע לעשות את זה.

מופיד מרעי: אוקיי.

מופיד מרעי: תודה, הדברים מאוד מאוד ברורים, ואני מקווה באמת שייושמו כל החלטות הוועדה.

מופיד מרעי: עוד מישהו רוצה להתייחס?

מופיד מרעי: הרשות לפיתוח?

מופיד מרעי: לא.

מופיד מרעי: אז, אל"ף, לפני שאני נכנס לנושא של הסיכום, עשינו פה שלושה דיונים בהמשך לדיון שהיה בשבוע שעבר, אלו ארבעה דיונים על התוכניות המפורטות ולא השלמנו.

מופיד מרעי: זה אומר לנו שני דברים, זה אומר שחלק אפילו מראשי הרשויות לא מיצו את הדברים שלהם, ואם תשימו לב כמה הנושא כואב ובוער, אז אל"ף אני מבקש שהסיכום יגיע לכל ראשי הרשויות, כל אחד, כל סיכום של ראש רשות יגיע אליו.

מופיד מרעי: בי"ת, מהחברים שמשתתפים כאן, אני מבקש בדיון הבא עם האנשים, תבואו עם נציג של האוצר, נציג של משרד האוצר, לא של הרשות לפיקוח.

מופיד מרעי: יכול להיות שאנחנו הסתפקנו ורצינו לדבר רק על התכנון ולא על תקציבים, אבל אני מבקש שבדיונים האלה תמיד יהיה נציג של משרד האוצר בנושא הזה.

מופיד מרעי: עד כאן באופן כללי.

מופיד מרעי: ברשותכם, אני רוצה לעבור כאן

מופיד מרעי: לסיכום לגבי מה שהיה לנו היום, על מנת שנוכל להתקדם.

מופיד מרעי: אז, דבר ראשון, ועדת משנה לפיתוח הישובים הדרוזים והצ'רקסיים באמת מודה לכל נציגי רשות אכיפה למקרקעין במשרד האוצר גם על ההשתתפות שלהם בדיונים האלה, על ההשתתפות שלהם בדיון הקודם ועל ההשתתפות שלהם שתהיה בהמשך.

מופיד מרעי: אני רוצה להודות גם לחברי הכנסת גם עלי וגם פטין שנכחו פה, לנציגי משרדי הממשלה, לראשי הרשויות המקומיות שעלו כאן בזום ולכל החוקרים ומי שבאמת מרכז את כל הנתונים, מרכז המחקר והמידע של הכנסת וכל המשתתפים בדיונים, על הסקירות שהביאו אותן לכאן, סקירות שעלו כאן באמת אחרי עבודה מושקעת, מדויקת ונותנת תמונת מצב.

מופיד מרעי: כמי שמבין בנושא התכנון, ברשויות המקומיות, נעשתה פה עבודה מקצועית, שוב אני מבקש שתגיע למרכז מחקר של הכנסת.

מופיד מרעי: הוועדה קוראת לראשי הרשויות המקומיות להפעיל את הסמכות שלהם בקו התושבים למניעת בנייה במתחמים הנמצאים בשלבי תכנון.

מופיד מרעי: חברים, זה קריטי מאוד.

מופיד מרעי: ראשי הרשויות מחויבים, לדעתי, להיכנס לזה וזה הרבה מאוד שיחות, הם חייבים להידרש לסוגיה הזו.

מופיד מרעי: אני יודע שזה בוער בעצמות שלהם והם עושים את זה כולם, וכן במתחמים מיועדים להיכלל גם בתכנון העתידי.

מופיד מרעי: אני אומר לכם, זה יכול לעזור לכם, זה יכול לעזור לתושבים.

מופיד מרעי: הוועדה קוראת למוסדות התכנון ולרשויות המקומיות לצאת בקמפיין הסברה להגברת המודעות בנושא תכנון ובנייה במוסדות על פי חוק, ובמיוחד בתכנון באדמה פרטית, במיוחד שיסבירו מה זה איחוד וחלוקה.

מופיד מרעי: האזרח הפשוט לא בקיא בכל הנתונים, חשוב מאוד שיהיה מבצע הסברה בנושא הזה משולב.

מופיד מרעי: הוועדה קוראת למוסדות התכנון ולרשויות המקומיות לשתף בתהליך התכנון את הציבור, כמו שאמרתי, אני גם ממליץ כאן שלכל מתחם יהיה ועדה ציבורית, ועדה של נציגי ציבור.

מופיד מרעי: אגב, אני עשיתי את זה בחורפיש, זה היה קל מאוד לעשות את זה, המלצה ליישום.

מופיד מרעי: הוועדה התרשמה כי עדיין קיימים חסמים והרבה מאוד חסמים וגם חילוקי דעות בנושא לקידום התכנון המתארי במחוזות וגם בארצי כחלק מהתוכניות בכלל המגיעות לוועדה הארצית, וכי התחושה בקרב ראשי הרשויות היא שמערימים קשיים.

מופיד מרעי: בנוסף, ישנם הרבה חסמים נוספים, מעבר למה שקיימים, בתהליך התכנון והפיתוח.

מופיד מרעי: חברים, זה קיים לאורך כל הזמן, בסוף, חייבים להסיר את כל החסמים האלה.

מופיד מרעי: בזמנו הזכיר יושב ראש הרשויות המקומיות לתקצב אפילו, עם תכנית חומש, תקציב להסרת החסמים, היה ב-959 ואני חושב שכדאי לאמץ את הנושא הזה ולתקצב תקציב להסרת חסמים.

מופיד מרעי: הוועדה קוראת לרשויות התכנון לפעול ביתר שאת להסרת כל החסמים האלה שדיברנו עליהם ולפעול בשיתוף פעולה עם הרשויות המקומיות לקידום התכנון המפורט בישובים הדרוזים והצ'רקסיים, זה הנושא של הדיון הזה.

מופיד מרעי: ככל שאנחנו מפקידים ומגישים תוכניות מפורטות, כך ייטיב בסופו של דבר לתושב בקצה, מה שנקרא, על מנת שיוכל להוציא היתר בניה.

מופיד מרעי: הוועדה קוראת למינהל התכנון ולוועדות המחוזיות לפעול להסרת חסמים בתהליך ההסדרה בכל הנוגע לתכנון העתידי בגרעיני הישובים.

מופיד מרעי: דיברת על תוכניות המפורטות, הבעיות של גרעיני הישובים הן לא פחות קשות ומטרידות מאשר גם התוכניות המפורטות החדשות ובאיזה שהוא מקום גם יותר מסובך.

מופיד מרעי: בזמנו אני המלצתי לאמץ את מה שיש, כמובן על פי התקנון של תכנון ובניה ולאשר את גרעיני הכפר.

מופיד מרעי: הוועדה קוראת לרשויות התכנון בכל הרמות החל מהמקומית, דרך המחוזית והארצית, לפעול לקביעת תאריכי יעד משלב התכנון ועד ליישור התוכניות, אבל שמשלב את שלבי התכנון מההתחלה ועד הסוף כמובן, ולקיים דיונים בתוכניות שהוגשו ללא דיחוי.

מופיד מרעי: יש לנו בעיה, ואני חייב פה להסביר ולהרחיב, אמרתי שאני ארחיב את זה בסיכום עצמו, כל עוד אנחנו לא מציבים לעצמנו יעד לגמר התכנון, אנחנו נדשדש.

מופיד מרעי: אני מבקש שיהיה יעד, זמן לסיום התכנון בכל שלב תכנוני.

מופיד מרעי: הוועדה מבקשת לקבל התייחסות של מינהל התכנון בעניין הקמת ועדת המשנה ואת סמכויותיהם במסגרת הוועדות המחוזיות גם צפון וגם חיפה, ומדוע התקציב המיועד להם טרם הועבר.

מופיד מרעי: זה מה שהבנו, שהתקציב לא הועבר, אבל מפתיע אותי שהן לא קיימות, הנה עובדה, היה דיון על עוספיה בוועדה המחוזית חיפה, ועדת המשנה לא בלקסיקון.

מופיד מרעי: זה ממה שידוע כרגע, אלא אם כן יגידו לנו משהו אחר.

מופיד מרעי: הוועדה רשמה את הדברים של נציג לשכת התכנון של מחוז חיפה, כי מסמך המדיניות אינו מסמך סטטוטורי ואינו מחייב.

מופיד מרעי: הוועדה קוראת למינהל התכנון לפעול לשינוי במסמך המדיניות, כך שיתאים לצרכי הישובים.

מופיד מרעי: אנחנו מדברים בעיקר על המסמך שיצא לסאג'ור.

מופיד מרעי: הוועדה מבקשת ממינהל התכנון לפעול מול רשות מקרקעי ישראל ועם הימנותא בשינוי ייעוד הקרקעות המעכבות את התכנון והפיתוח בתוך השטח השיפוטי של המועצות, במיוחד כיסרא סומיע.

מופיד מרעי: אני אומר לכם, אני ישבתי עם תמיר, הם נכונים, מי שמוכן ללכת ולקדם את הדברים צריך לשבת ולקדם את הדברים.

מופיד מרעי: הוועדה תפנה למשרד האוצר ותבקש לקבל את ההתייחסות להעברת התקציב המיועד לתכנון בישובים הדרוזים והצ'רקסיים במשרד הבינוי והשיכון על פי תכנית 716 לשנים 2021, 2022, שלא נדבר כרגע על התוכניות הקודמות.

מופיד מרעי: הוועדה קוראת למשרד המשפטים לצאת בתכנית, לדעתי זה חשוב מאוד, לעידוד רישום קרקע בטאבו, כי זה יסדיר לנו אחרי זה את התכנית, את התכנון ויעזור בתכנון, כמובן עד למצב של תצ"רים.

מופיד מרעי: ברגע שמסדירים את הבעלויות, המצב יטיב, ככל שזה פתור מתשלומי אגרות ומסיים, במסגרת תהליך הסרת חסמים או במסגרת, מה שנקרא, הפקדת תכנית לא בהסכמה, על מנת שזה לא יבוא על חשבון התושבים.

מופיד מרעי: הוועדה מבקשת ממשרד הבינוי והשיכון להעביר לנו בהקדם האפשרי את מיפוי הצרכים, התקציבים המיועדים לתכנון ופיתוח של הישובים, ומה שעומד להעברת ההרשאות התכנון והפיתוח.

מופיד מרעי: כלומר, כל מה שבקנה, כל המכרזים שיצאו, כל הקול קורא ואיפה זה עומד, מה תוקצב, מה לא תוקצב ומי אפילו שולם לו כל התעריף.

מופיד מרעי: הוועדה מבקשת ממשרד הבינוי והשיכון, שוב, לפעול בשיתוף פעולה ובהסכמה עם הרשויות המקומיות בבחירת המתכננים שיובילו את תהליכי התכנון.

מופיד מרעי: שמענו את עמדת ראשי הרשויות, שמענו את העמדה של משרד השיכון ופה צריך לשלב ביחד, על מנת שבסוף המתכנן יתאים לתכנון ויתאים לאישור, ושלא יהיו עכבות.

מופיד מרעי: הוועדה שמעה על בעיית השיווקיים של מגרשים בישוב בית ג'ן, לא היום, גם אתמול ישבנו על זה.

מופיד מרעי: עקב העלויות הגבוהות הנדרשות לצורך הפיתוח, הוועדה מבקשת ממשרד הבינוי והשיכון לפעול בסיוע הסבסוד בעלויות.

מופיד מרעי: פה, אני כן רוצה להרחיב, אנחנו דנים בנושא הזה, אנחנו נגיד גם הצעה לשינוי בהחלטת הממשלה או לקבע את הדרישה הזו בהחלטת הממשלה הקרובה לקראת התקציב הקרוב.

מופיד מרעי: הוועדה תקיים דיון בנושא התקצוב המיועד לתכנון ופיתוח בישובים הדרוזים והצ'רקסיים, תכנית 716, 717 ותזמין אליו את שר האוצר או את השר חמד עמאר, השר במשרד האוצר.

מופיד מרעי: זה מאוד מאוד חשוב, אני קורא להם באמת להתייצב כאן בכדי פעם אחת לסגור את הסאגה הזו, שכולם יידעו מה יש להם ומה הם צריכים.

מופיד מרעי: הוועדה תקיים דיון מיוחד בנושא תמ"מ 2/ 9 ומסמך המדיניות של הרשויות כמתוכנן, אני משלב את זה עם מה שאמרתי קודם לגבי סאג'ור.

מופיד מרעי: הוועדה תקיים דיון שיעסוק בפיתוח תשתיות תברואה וניקוזים, מה שהועלה כאן על ידי אבו סנאן.

מופיד מרעי: זאת על מנת להראות איך מצב כזה שתשתיות לא תוקעות תכנון, לא מספיק פיקוח תוקע תכנון, תשתיות כאלו או אחרות ובאמת הן תקועות תכנון.

מופיד מרעי: זה לא מהיום, זה מלפני ארבע, חמש שנים, מה יעשו אנשים?

מופיד מרעי: ואני מסכים עם כל ראשי הרשויות.

מופיד מרעי: אני אומר כאן מילה מסכמת, ככה לכל ראשי הרשויות, אנחנו פה באמת על מנת להאיץ את התהליכים, על מנת להיות לכם לכלי עזר מול משרדי הממשלה.

מופיד מרעי: אנחנו נעמוד על המשמר כל הזמן כמו שפתחתי ואמרתי, על מנת לקדם במיוחד את התכנון ואת שאר הנושאים.

מופיד מרעי: אנחנו פה לא מסכמים את כל נושא הדיון של התוכניות המפורטות, יש לנו עוד דיון אחד.

מופיד מרעי: נכון לעכשיו אני מבקש ממנהל הוועדה כן להגיש את הסיכומים גם לראשי הרשויות בהתאם למה שסוכם.

מופיד מרעי: אני רוצה להודות שוב לצוות ההנהלה וגם לצוות הטכני פה שיושב כאן ומתמרן בין מה שאנחנו רוצים לבין המצוי, אלו שלושה דיונים ברצף.

מופיד מרעי: כל הכבוד לכם, תודה.